|  |
| --- |
| FAKTAARK |

# Sådan dækker stormflodsordningen

Erstatning for skader efter stormflod er fastsat i lov om visse naturskader. Erstatningen efter stormflodsordningen er løbende blevet moderniseret, og dækningen er i dag opbygget efter samme principper, som kendes i forsikringsbranchen. Det betyder bl.a., at erstatningen opgøres til nyværdien med fradrag ud fra alder og stand.

Ordningen træder i kraft, når Naturskaderådet har afgjort, om - og i givet fald hvor - der er sket en 20-årshændelse. Det sker på baggrund af udtalelser fra Kystdirektoratet og DMI. Ved bedømmelsen af en 20-årshændelse anlægges der et forsigtighedsprincip. Det betyder, at tvivl om der har været en 20-årshændelse kommer de skaderamte til gode.

Stormflodsordningen dækker bygninger og løsøre (genstande), som er omfattet af en forsikringspolice, der dækker brand. Nogle skadesgenstande dækkes dog ikke af ordningen. Dette gælder eksempelvis bygninger uden for dige, kystbeskyttelse og kajanlæg, garager og lignende, samt løsøre i kælder, der ikke er godkendt til beboelse.

Naturskaderådet har udarbejdet en dækningsvejledning, som nærmere beskriver, hvad der er dækning for. I dækningsvejledningen er alle undtagelser oplistet og forklaret.

Naturskaderådets dækningsvejledning samt spørgsmål og svar kan ses på [Naturskaderådets hjemmeside](https://www.naturskaderaadet.dk/regler-viden-og-vejledning/daekningsvejledning/).